
MMORPG játékosok flow élmény, narratív bevonódás és aspirációs index vizsgálata

A dolgozat célkitűzése, hogy magyar populáción megvizsgálja az MMORPG játékosokat flow élmény, narratív bevonódás és aspirációs index tekintetében. A ku tatás során a flow élmény mérésére a Flow Állapot Kérdőívet, a narratív bevonódás vizsgálatára a Narratív Bevonódás Kérdőívet, az aspirációk feltérképezésére az Aspirációs Index kérdőívet használtam. A kérdőíveket összesen 122 12-70 év közötti World of Warcraft játékos töltötte ki online, 21 nő és 101 férfi. Az első hipotézis szerint minél nagyobb a játékosok által tapasztalt flow élmény, annál nagyobb lesz a narratív bevonódás. Továbbá azt is feltételeztem, hogy azok, akik erősebb flow élményt élnek át, kevesebb időt töltenek a játékban, mint az alacsonyabb flow-mutatókkal rendelkező játékosok. Harmadik hipotézisem alapján azt vártam, hogy az intrinzik motiváció képes bejósolni a flow állapotának alakulását. Eredményeim azt mutatták, hogy a videojátékok esetében a flow élmény és a narratív bevonódás élménye szorosan együttjár. Azonban sem az extrinzik sem az intrinzik aspirációk, nem jósolják be, hogy a játékosok mennyi időt töltenek el a játékban, illetve élnek-e át flow állapotot . A magas flow élmény több játékban töltött idővel jár. A hipotézisek többsége tehát nem állta meg a helyét. Az MMORPG játékosok pszichológiájának irodalmában további kutatásokra is szükség van.



